b"\n_START_ARTICLE_\nSanta Maria de Tornabous\n_START_SECTION_\nHist\xc3\xb2ria\n_START_PARAGRAPH_\nDel lloc i castell de Tornabous hi ha refer\xc3\xa8ncies des del segle XII per\xc3\xb2, pel que fa a l'esgl\xc3\xa9sia parroquial, no se'n tenen fins a \xc3\xa8poques molt tardanes. El 1172 es fa esment del delme de Tornabous, cosa que fa suposar l'exist\xc3\xa8ncia d'una organitzaci\xc3\xb3 eclesi\xc3\xa0stica. Segons la visita pastoral que realitz\xc3\xa0 el bisbe d'Urgell Joan d'Esp\xc3\xa9s a l'oficialitat d'Agramunt l'any 1515, en aquell moment el poble tenia una esgl\xc3\xa9sia en molt bon estat, sense altars laterals ni sagristia. L'altar principal era presidit per una imatge de la Mare de D\xc3\xa9u. Hi havia una vicaria i el poble tenia uns 40 habitants.\n_START_SECTION_\nArquitectura\n_START_PARAGRAPH_\nL'actual esgl\xc3\xa9sia presenta un aspecte ecl\xc3\xa8ctic degut a diverses reconstruccions i ampliacions. Est\xc3\xa0 formada per una nau central ampla recorreguda per arcs apuntats. A banda i banda de la nau central i separades per arcs rampants, hi ha dues naus laterals de poca amplada amb altars i capelles. L'absis \xc3\xa9s poligonal. Les parets de tota l'esgl\xc3\xa9sia s\xc3\xb3n arrebossades i emblanquinades, tant les de la construcci\xc3\xb3 original del rom\xc3\xa0nic tard\xc3\xa0 com les de nova factura._NEWLINE_Les restes de l'\xc3\xa8poca rom\xc3\xa0nica tardana formen una mena de nau transversal annexa als peus de l'esgl\xc3\xa9sia, a manera d'atri. Aquesta nau \xc3\xa9s de llargada igual a l'amplada total del temple modern. Adossades al mur de la nau hi ha unes pilastres d'amplada considerable, de secci\xc3\xb3 quadrangular, amb un capitell en forma de pir\xc3\xa0mide truncada invertida. A la part frontal i lateral dels capitells es pot veure la forma d'un escut en relleu, llis. Les pilastres s\xc3\xb3n formades per carreus regulars i el capitell \xc3\xa9s monol\xc3\xadtic. De les pilastres arrenquen arcs torals apuntats que sostenien una volta de can\xc3\xb3, posteriorment substitu\xc3\xafda per una volta de llunetes. Per documentaci\xc3\xb3 fotogr\xc3\xa0fica se sap que la porta original d'arc de mig punt  amb grans dovelles s'obria a la fa\xc3\xa7ana de ponent del temple primitiu que era coronada per un campanar d'espadanya de dos ulls. Es tractaria d'un edifici de dataci\xc3\xb3 tardana, segurament cap al segle XIV, fidel a formacions arquitect\xc3\xb2niques m\xc3\xa9s antigues.\n_START_SECTION_\nImatge de la Mare de D\xc3\xa9u amb el Nen\n_START_PARAGRAPH_\nA l'altar principal hi ha la imatge de la Mare de D\xc3\xa9u amb el Nen, realitzada en pedra policromada, datada a la segona meitat del segle XIV. El m\xc3\xa9s segur \xc3\xa9s que pertany a l\xe2\x80\x99escola de Lleida, la seva tipologia correspon a la de moltes mareded\xc3\xa9us d'aquesta \xc3\xa8poca. Alguns autors apunten que t\xc3\xa9 un estil de composici\xc3\xb3 que recorda l\xe2\x80\x99obra de Jaume Cascalls."